Raadslede in hof oor bakleiery by vergaderingFoto: Facebook Twee ANC-raadslede van Nelson Mandelabaai het Dinsdag in die Port Elizabeth-landdroshof verskyn op aanklag van aanranding met die doel om ernstig te beseer. Die aanklagte hou verband met ŉ gewelddadige bakleiery tydens ŉ vergadering verlede jaar in November. Maroela Media het vroeër berig ’n raadsvergadering het met ŉ skoot geëindig waarna twee raadslede na ŉ hospitaal vervoer is. Daar het volgens berigte ŉ onderonsie tussen ANC- en DA-raadslede ontstaan. Gamalihleli Maqula (28) en Andile Lungisa (39) het Dinsdag afsonderlik in die hof verskyn. Die twee het hulself na die onderonsie aan die polisie oorgegee en is tans uit op borgtog van R1 000 elk. Maqula is vroeër skuldig bevind op aanklag van die ontvoering en aanranding van ŉ tienerseun en dien tans korrektiewe toesig uit. Maqula se saak is tot 30 Maart uitgestel vir die staat om videomateriaal te bekom. Die saak teen Lungisa is ook tot 30 Maart uitgestel, aangesien die staat nog wag vir ŉ verklaring van ŉ getuie. Volgens bronne het Maqula die DA se hoofsweep, Werner Senekal, met ŉ skerp voorwerp in die rug gesteek terwyl Lungisa glo DA-raadslid Rano Kayser met ŉ glasbeker oor sy kop geslaan het. Die twee mans word in die hof ondersteun deur mede-ANC-lede insluitend die partyleier en voormalige adjunk-burgemeester Bicks Ndoni. Ndoni het gesê die party sal nie by die saak inmeng nie en hulle verwag dat geregtigheid sal geskied. “Politieke sake moet polities opgelos word. Ek glo ook daar is sekere raadslede wat die polisie genader het om aanklagte aanhangig te maak. Ons is nog nie heeltemal seker wie nie, maar die saak duur voort. Ons hoop die sake sal opgelos word, maar hierdie prosesse is buite ons beheer,” het hy gesê. Ndoni het gesê die speaker, Jonathan Lawack, kon die situasie beter hanteer het. “Ons het van die begin af gesê dinge kon beter hanteer gewees het. Die manier hoe die vergadering hanteer is, daar was chaos en dinge het versleg. Die speaker moet altyd sy oordeel gebruik wanneer kwessies opduik, jy kan nie met ŉ raadsvergadering aangaan as daar chaos is nie. En sodra daar chaos is, moet die vergadering verdaag.”